Torsten Gejl (ALT), 2023-04-20:
Tak, formand.
Det er måske igen relevant at runde, hvorfor vi overhovedet skal have de her store græssere i vores naturnationalparker.
Grunden til det er, at de skaber biodiversitet, og så trives de for øvrigt der.
De moser jorden igennem, de laver ekskrementer, som er børnehave for et hav af insekter, biller osv. osv.
De holder masser af planter nede, sådan at der kommer lysåbninger og sommerfugle.
De er simpelt hen en uundværlig del af naturnationalparkerne i forbindelse med at skabe mangfoldighed i naturen.
Og der har i øvrigt været de her dyr i Danmark igennem mange tider.
Altså, det er ikke sådan, at vi indfører dem; vi genindfører dem.
Så er det rigtigt, at om vinteren er de tyndere og om sommeren er de tykkere.
Sådan fungerer naturen.
Hvis man er sulten, spiser man i bund, men hvis man sulter, altså hvis man er et dyr, der sulter i de danske naturnationalparker, så skal man tages ud, hvis man ikke allerede er blevet det, og fodres.
Vi må jo også gerne fodre i naturnationalparkerne i rigtig hårde år.
Jeg synes, at det her er et ekstremt dårligt forslag.
Jeg synes virkelig, det er et af de dårligste forslag, jeg har stået her på talerstolen med, og jeg har trods alt stået her over 400 gange.
Hvis det er sådan, at det bliver gjort på bestandsniveau, vil dygtige forvaltere jo kende de store flokke; de vil kunne danne sig overblik over dem, de vil kunne tilse dem ofte nok til at kunne se, om der skulle være en hest, som er halt, og få det afhjulpet.
Til gengæld får dyrene en frihed, som man ikke kender fra landbruget, og som jeg glæder mig til at sikre dyr i danske naturnationalparker.
Hvis det var sådan, at den her regel blev indført, ville det koste de vilde heste på Langeland og formodentlig på Falster, siger Morten D.D. Hansen, som jeg har snakket med.
Altså, så skal vi til at reducere dyrenes frihed.
Jeg synes, at man skal lade være med at bruge dyreværnsloven, som er tænkt til landbruget, til at modvirke dyrevelfærden i naturnationalparkerne, for jeg synes, at det er det, man gør her.
Jeg synes, vi skal sikre en fantastisk dyrevelfærd i store naturnationalparker, hvor hesteflokkene kan gungre ud på tusinder af hektarer i områder, hvor man kan tage sin rygsæk på og gå i dagevis.
Det er en anden måde at tænke det på.
Vi skal vænne os til, at de store dyr gerne må være frie i Danmark – så frie, de kan blive i meget store parker.
Og jeg ved godt, at der vil komme historier.
Jeg ved godt, at første gang der er en fri hest i en naturnationalpark, der brækker benet, så vil der komme et kæmpe fokus på det.
Jeg ved bare, at den dag, der kommer et billede ind af en hest, som har brækket benet i en dansk naturnationalpark, så dør der i stilhed næsten 30.000 smågrise i landbruget på samme dag – det landbrug, hvis regler man vil presse ned over dyrene i naturnationalparkerne.
Jeg synes, det er fint at evaluere lovgivningen i naturnationalparkerne.
Jeg synes, det er fint at evaluere den dispensation, i forhold til hvordan vi skaber de allerbedste vilkår.
Jeg synes også, det er fint, at det er med i regeringsgrundlaget, at der skal være større lokal selvbestemmelse, i lokalbestyrelserne.
Det er altid klogt at tage de lokale med på vejen, når man vil lave forandringer, som berører lokale danskere.
Men jeg håber simpelt hen ikke, at regeringen begynder at ryste på hånden, fordi der bliver pumpet informationer op på de sociale medier om en hest, der er halt, eller et dyr, der er blevet taget ud, fordi det er blevet sygt; det bliver dyr i naturen, det kan vi aldrig nogen sinde forhindre.
Hvis alternativet er at blive sat på stald, vil jeg hellere være et frit dyr, der risikerer et brækket ben en gang imellem.
Så jeg håber ikke, at vi kommer til at tage friheden fra de her store græssere igen.
Jeg synes, det ville være rigtig, rigtig forfærdeligt, og vi kommer i Alternativet til sammen med andre rød-grønne partier at kæmpe med næb og klør for, at de store græssere kan beholde deres frihed i de danske naturnationalparker.
Tak, formand.